彌敦菲臘廣場

彌敦菲臘廣埸（粵拼：nei6 doen1 fei1 lip6 gwong2 coeng4；英文：Nathan Phillips Square）係加拿大安省多倫多嘅一個公共廣場，附屬多倫多新市政廳。除咗石板地嘅廣場之外，仲有個戶外溜冰場（熱天嗰陣係水池）同表演用嘅大舞台。有唔少大型節目會喺度舉行，例如新年慶祝活動、多倫多戶外藝術展等等；每年嘅不夜天藝術節亦一定有至少一樣嘢喺呢度或者喺市政廳入面。 廣場嘅石板地其實係個模塊化系統，每塊都可以獨立拆走，拆咗之後下面有空間可以擺花園、樹或者小型建築物喺度，原意係等個廣場可以間唔中轉下樣，不過除咗拆嚟攞水攞電之外，從來都冇拆過，直到2023年嘅不夜天藝術節藝術家 Jenine Marsh 拆咗部分地板畀人睇。 交通 彌敦菲臘廣埸喺多倫多市中心，位置喺皇后西街夾卑街西北角，最近嘅地鐵站係1號綫嘅皇后站，行去只係5分鐘左右。其他方法可以搭多倫多公車局嘅19號巴士（Bay）；或者搭501號街車（Queen）都得，不過因為起安大略綫，街車要改道，落車之後亦係要行5分鐘左右。 佈局 除咗廣場主體之外，喺西面佢仲有個和平花園（peace garden），北面亦都有個雕塑園（sculpture court），雕塑園入面有邱吉爾像；雕塑園南面邊邊就有兩個牌，紀念因為起呢個廣埸同新市政廳而清拆咗嘅多倫多舊唐人街。 開幕 1964年11月29號，彌敦菲臘廣場入面嘅戶外溜冰場正式開幕，開幕節目係海軍銀樂隊表演，之後個廣場其實已經開始用（例如多倫多戶外藝術展就係喺1965年6月已經移師咗去彌敦菲臘廣場）。 1965年9月13號，新市政廳開幕，宣佈開幕嘅其實只係新市政廳，但係有人認為廣場開幕都係嗰日，不過咁講要將廣場同市政廳視為一體先可以成立。 名 呢個廣場初頭打算就咁叫菲臘廣場（Phillips Square），後來因為唔想以為係指菲臘親王，改叫彌敦菲臘廣場，指時任市長彌敦菲臘，不過咁叫當時輿論其實有爭議，原因係佢唔止仲有公職，仲可能會再選市長，用佢個名做廣場名似賣廣告。 睇埋 賴士文廣場 註 參考資料